钦定古今图书集成/方舆汇编/边裔典/第063卷 > 乾陀国
## 钦定古今图书集成/方舆汇编/边裔典/第063卷 > 乾陀国

图考

按：《三才图会》：“乾陀国昔尸毗王之仓库为火所烧荡，
粳米焦者至今尚存，得一粒服之，则终身不患疟也。”

晋

### 安帝 年释法显入西域至竺刹尸罗国

按《晋书》不载。按释法显《佛国记》，“自犍陀卫国东行
七日，有国名竺刹尸罗。竺刹尸罗，汉言截头也。佛为
菩萨时，于此处以头施人，故因以为名。复东行二日，
至投身餧饿虎处。此二处亦起大塔，皆众宝校饰。诸
国王臣民，竞兴供养，散华然灯，相继不绝。通上二塔，
彼方人亦名为四大塔也

晋

### 安帝 年释法显入西域至弗楼沙国

按《晋书》不载。按释法显《佛国记》：从犍陀卫国南行
四日，到弗楼沙国。佛昔将诸弟子游行此国，语阿难
云：“吾般泥洹后，当有国王，名罽腻伽，于此处起塔。”后
腻伽王出世，出行游观。时天帝释欲开发其意，化作
牧牛小儿，当道起塔。王问言：“汝作何等？”答曰：“作佛塔。”
王言：“大善。”于是王即于小儿塔上起塔，高四十馀丈，
众宝校饰，凡所经见塔庙，壮丽威严，都无此比。传云：
“阎浮提塔，唯此为上。”王作塔成已，小塔即自傍出。大
塔南高三尺许，佛钵即在此国。昔月氏王大兴兵众，
来伐此国，欲取佛钵。既伏此国已，月氏王笃信佛法，
欲持钵去，故兴供养。供养三宝毕，乃校饰大象，置钵
其上，象便伏地，不能得前。更作四轮车载钵，八象共
牵，复不能进。王知与钵缘未至，深自愧叹，即于此处
起塔及僧伽蓝，并留镇守，种种供养，可有七百馀僧。
日将中，众僧则出钵与白衣等，种种供养，然后中食。
至暮烧香时复尔，可容二斗许，杂色而黑多，四际分
明，厚可二分，莹彻光泽。贫人以少华投中便满。有大
富者，欲以多华而供养，正复百千万斛，终不能满。宝
云、僧景只供养佛钵，便还慧景。慧达、道整先向那竭
国，供养佛影、佛齿及顶骨。慧景病，道整往看，慧达一
人，还于佛楼沙国相见，而慧达、宝云、僧景遂还秦土。
慧景在佛钵寺无常，由是法显独进向佛顶骨所，西
行十六由延，便至那竭国界。

晋

### 安帝 年释法显入西域至那竭国

按《晋书》不载。按释法显《佛国记》：“从弗楼沙国，法显
独进，向佛顶骨所，西行十六由延，便至那竭国界。酰
罗城中，有佛顶骨精舍，尽以金薄七宝校饰。国王敬
重顶骨，虑人抄夺，乃取国中豪姓八人，人持一印，印
封守护。清晨八人俱到，各视其印，然后开户。开户已，
以香汁洗手，出佛顶骨，置精舍外高座上，以七宝圆
砧”，砧下琉璃钟覆上，皆珠玑校饰，骨黄白色，方圆四
寸，其上隆起。每日出后，精舍人则登高楼，击大鼓、吹
螺、敲铜钹。王闻已，则诣精舍，以华香供养，供养已，次
第顶戴而去。从东门入西门出，王朝朝如是供养礼
拜，然后听国政。居士长者亦先供养，乃修家事，日日
如是，初无懈倦，供养都托，乃还顶骨。于精舍中有七
宝解脱塔，或开或闭，高五尺许以盛之。精舍门前朝
朝恒有卖华香人，凡欲供养者种种买焉。诸国王亦
恒遣使供养。精舍处方四十步，虽复天震地裂，此处
不动。从此北行一由延，到那竭国城。是菩萨本以银
钱贸五茎华，供养定光佛处。城中亦有佛齿塔，供养
如顶骨法。城东北一由“延，到一谷口，有佛锡杖，亦起
精舍供养。杖以牛头栴檀作，长丈六七许，以木筒盛
之，正复百千人举不能移。”入谷口。四日西行，有佛僧
伽梨精舍供养。彼国土亢旱，府国人相率出衣礼拜
供养，天即大雨。那竭城南半由延，有石室，博山西南
向，佛留影此中。去十馀步观之，如佛真形，金色相好，
光明炳著，转近转微，髣髴如有。诸方国王遣工画师
模写，莫能及。彼国人传云，“千佛尽当于此留影。”影西
百步许，佛在时剃发翦爪。佛自与诸弟子共造塔，高
七八丈，以为将来塔法，今犹在。边有寺，寺中有七百
馀僧。此处有诸罗汉、辟支佛塔，乃千数住此。冬二月，
法显等三人南度小雪山。雪山冬夏积雪。山北阴中，
过寒暴起，人皆噤战，慧景一人不堪复进，口出白沫，
语法显云：“我亦不复活，便可时去，勿得俱死。”于是遂
终。法显抚之悲号：“本图不果，命也奈何！”复自力前得
过岭南，到罗夷国。